Helle Sjelle (KF), 2011-03-29:
Først en stor tak til ligestillingsministeren for den årlige redegørelse om arbejdet og perspektiv- og handlingsplanen for 2011.
Som det fremgår af redegørelsen, er vi faktisk nået rigtig langt med ligestillingen her i landet.
Det er faktisk gået så godt, at vi ifølge FN er verdens næstbedste til at skabe ligestilling, tro det eller ej.
Men det betyder jo ikke, at vi bare kan læne os tilbage; der er stadig væk masser af udfordringer at tage fat på.
Men vi må og skal holde fast i, at ligestilling i sidste ende handler om holdninger, normer og kultur.
Den bedste måde at skabe en reel ligestilling på er efter min opfattelse derfor at ændre de holdninger og normer og den kultur, der blokerer for fremskridtene.
Ændringerne kan ikke kun gennemtvinges ved hjælp af en mere simpel, rigid lovgivning.
Vi har allerede sikret det formelle grundlag for ligestilling, så fremadrettet er det de uformelle grænser, der skal nedbrydes.
Det er en opgave, som, når alt kommer til alt, kun kan løses, ved at folk af egen drift udfordrer normerne.
Som redegørelsen også med al sin tydelighed viser, er ligestilling meget mere end f.eks. kvinder i bestyrelser.
Ligestillingsindsatsen har mange facetter, og det synes jeg er et meget vigtigt budskab.
Det første indsatsområde er, at flere piger og drenge skal bruge hele uddannelsespaletten, som ministeren formulerer det.
Det vil sige, at de udfordringer, det danske arbejdsmarked står over for, kræver, at vi er mere fleksible og bedre til at udnytte vores samfunds mange kompetencer.
Alle talenter skal i spil, hvis vi skal udnytte ressourcerne effektivt.
Så for os Konservative starter ligestilling allerede i skolen, hvor vi skal sikre, at man har lige rettighed til at udfolde sine forskelligheder og søge sine muligheder.
Man skal med andre ord også have lyst til at gøre noget af det, der måske ikke falder så naturligt for henholdsvis en dreng og en pige.
Et andet indsatsområde skal sætte fokus på fædres vilkår.
Barselreglerne i Danmark er blandt de mest fleksible i verden, og alligevel tager danske mænd kun få procent af den samlede barselorlov.
Når vi nu har en lov, der giver gode muligheder for, at man kan tage orlov, synes jeg også, man skal sørge for, at de i højere grad bliver brugt.
Vi Konservative vil ikke lovgive om og bestemme, hvordan den enkelte familie fordeler barsel.
Ændringen må i stedet komme nedefra, hvilket vi heldigvis også allerede ser i dag.
Fædres gennemsnitlige barsel er steget i løbet af de senere år, og jeg synes, at ministerens initiativer med videndeling, mandepaneler og barselstafetter virker som en god vej til at understøtte den udvikling.
Det tredje indsatsområde skal skabe større mangfoldighed i ledelser og bestyrelser.
At øge mangfoldigheden, forskelligheden i bestyrelser er ikke kun et spørgsmål om, at alle skal have lige muligheder, men også et spørgsmål om nytænkning og innovation.
Derfor er det vigtigt, at der rekrutteres mere ligeligt blandt begge køn, men, men: Vi Konservative mener, at løsninger skal udarbejdes i tæt samarbejde med virksomheder.
At indføre f.eks. kvoter vil være at vise mistillid til danske kvinder.
Kvindekvoter skaber nemlig kvotekvinder, altså kvinder, der har fået en stilling på grund af deres køn og ikke på grund af deres kompetencer, og det er ikke holdbart.
Ministerens initiativer om at ændre rekrutteringskulturen via frivillighed er langt bedre efter vores opfattelse.
At den brugte strategi virker, ser vi allerede i dag, hvor flere end 100 virksomheder har underskrevet charteret om flere kvinder i ledelse.
Derfor er ministerens initiativer, der blev iværksat sidste år, også stærkt nødvendige.
Der er behov for at nedbryde tabuer om vold, og vi Konservative mener, at indsatsen bør styrkes i den tidlige indgriben, så volden ikke udvikler sig med tiden.
Det femte indsatsområde er kampen mod menneskehandel.
Der er heldigvis en international bred enighed om, at menneskehandel bør bekæmpes og bagmændene retsforfølges.
Vi Konservative mener, at Danmark bør sende et meget klart signal om, at handel med kvinder og mænd til seksuel udnyttelse og tvangsarbejde er forkasteligt.
Vi ser derfor frem til den handlingsplan, som kommer senere på året, der vil understrege, at vi jo ikke vil acceptere menneskehandel.
Det sjette og sidste indsatsområde er initiativerne for større lighed i udlandet, og det er bestemt noget, som ligger mit hjerte meget nær.
Vi støtter derfor også ministerens vision om, at Danmark kan gå forrest og modvirke undertrykkelse i andre lande, og at vi kan være med til at ændre forholdene i lande, hvor der endnu ikke er ligestilling.
Derfor er det f.eks. også naturligt, at vi bruger udviklingsbistanden til at fremme, at kvinder i andre lande kan opnås samme indflydelse og mulighed som her i landet.
Alt i alt må man sige, at der er nok at tage fat på, og vi Konservative ser altså frem til et godt samarbejde med resten af Folketinget og ikke mindst ministeren om at udbrede ligestillingen her i landet.